**Tiramisù** er en av de mest kjente italienske dessertene. Den består av savoiardi, på norsk ofte kalt fingerkjeks dynket i kaffe og/eller marsala og mascarpone-krem. Navnet tiramisù på italiensk betyr «trekk meg opp» (tirami su), uttales (tiramiso), en referanse til den oppkvikkende effekten av kaffe (koffein) og sukker. 

På trass av den utbredte oppfatningen at tiramisù opprinnelig ble til på 1970-tallet i byen Treviso i Veneto i den østlige delen av Nord-Italia, er denne teorien ikke korrekt, selv om Treviso trolig skal ha æra for å ha gjort denne desserten kjent. Det er nemlig dokumentert at tiramisù er en relativt ny oppfinnelse, og at den kommer fra regionen Friuli på grensa til Slovenia og Østerrike. I en restaurant i Pieris i provinsen Gorizia/Gurize/Gorica ble det servert allerede på 1940-tallet en dessert som i 1948 fikk navnet *tirime su* på friulisk. Selv om navnet i praksis var identisk, dreide det seg om en helt annen dessert, som inneholdt verken fingerkjeks, mascarpone eller kaffe, og som ble servert på stetteglass. Det er derimot dokumentert med en restaurantrekning fra 1959 og to meny fra 1963 og 1965 at den nåværende versjonen av desserten ble servert under navnet *tiramisù* (italiensk) eller *tirimi-su* (friulisk) på et hotell i Tolmezzo i Carnia (Udine). I 2017 føyde det italienske Ministeriet for landbruks-, ernærings- og skogbrukspolitikk tiramisù til den offisielle lista over tradisjonelle jordbruksprodukter og næringsmidler for regionen Friuli-Venezia Giulia. 

Flere andre, mindre sannsynlige teorier og myter om kakens opphav eksisterer. En av de mindre glamorøse men minst urealistiske er at desserten ble laget for å kunne gjenbruke kake som var blitt gammel og kaffe som var blitt kald. Andre historier sier at den ble oppfunnet på 1600-tallet, og raskt ble populær blant hoff-underholdere, som trengte å trekke seg opp i de korte pausene mellom opptredener. En annen er at den ble oppfunnet på 1800-tallet, på oppfordring av Camillo Cavour, Italias første statsminister, som trengte den ekstra energien for oppgaven å samle Italia (men på den tiden hørte Friuli, der tiramisù senere skulle bli oppfunnet, til Keiserdømmet Østerrike).

Referanser
----------

1. 1 2 3 4  «Linea Verde - Udine - 13/01/2018 - video - RaiPlay (fra min 50.00)». *Rai*. Besøkt 13. januar 2018.
2. ↑  Gigi Padovani, Clara Vada Padovani (2016). «Tiramisù - Storia, curiosità, interpretazioni del dolce italiano più amato» (PDF). Giunti. Arkivert fra originalen (PDF) 7. august 2018. Besøkt 14. januar 2018.
3. ↑  «16^ revisione PAT - solo FVG» (PDF). Arkivert fra originalen (PDF) 3. mars 2017. Besøkt 14. januar 2017.
4. ↑  *Friaul lebt : 2000 Jahre Kultur im Herzen Europas*. Wien: Herder. 1977. ISBN 9783210245430. OCLC 611055353.
5. ↑  «1789-1815 Revolution et Empire». *www.1789-1815.com*. Arkivert fra originalen 29. juli 2009. Besøkt 13. januar 2018.

Kilder
------

* Jane Black (11. juli 2007). «The Trail of Tiramisu». washintonpost.com. Besøkt 1. januar 2009.
* «Linea Verde - Udine - 13/01/2018 - video - RaiPlay (fra min 50.00)». *Rai*. Besøkt 13. januar 2018.
* Gigi Padovani; Clara Vada Padovani (2016). «Tiramisù - Storia, curiosità, interpretazioni del dolce italiano più amato» (PDF). Giunti. Arkivert fra originalen (PDF) 7. august 2017. Besøkt 14. januar 2018.

Eksterne lenker
---------------

* (en) Tiramisu – kategori av bilder, video eller lyd på Commons Rediger på Wikidata

* (en) Tiramisu – galleri av bilder, video eller lyd på Commons Rediger på Wikidata

|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi **·** TasteAtlas
 |